Casa Naţională de Asigurări de Sănătate

REGULAMENT
de organizare şi funcţionare a Comisiei de experţi a Casei Naţionale de Asigurări de Sănătate pentru implementarea subprogramului de tratament şi monitorizare a persoanelor cu infecţie HIV/SIDA şi tratamentul postexpunere din cadrul Programului naţional de boli transmisibile
Publicat în: Monitorul Oficial Nr. 739 din 31 octombrie 2008

    1. Comisia de experţi a Casei Naţionale de Asigurări de Sănătate (CNAS) pentru implementarea subprogramului de tratament şi monitorizare a persoanelor cu infecţie HIV/SIDA şi tratamentul postexpunere, denumită în continuare Comisie, are următoarele atribuţii:

    a) elaborează împreună cu Comisia naţională de luptă anti-SIDA (CNLAS) criteriile de eligibilitate, de excludere şi de prioritizare a pacienţilor eligibili în vederea includerii în tratament, criteriile de schimbare a tratamentului, precum şi planul de monitorizare;

    b) evaluează semestrial corelarea dintre modificarea schemelor terapeutice pentru medicamentele specifice şi bugetul aprobat pentru asigurarea derulării subprogramului în condiţii de eficienţă economică;

    c) evaluează necesităţile şi posibilităţile de creştere a alocaţiei bugetare destinate subprogramului pe baza cererii fundamentate a CNLAS;

    d) evaluează împreună cu CNLAS necesitatea implementării în cadrul subprogramului a procedeelor diagnostice şi terapeutice noi, a noilor medicamente şi a tehnologiilor costisitoare, în vederea optimizării actului medical în condiţii de eficienţă economică (încadrarea în bugetul alocat); evaluează impactul bugetar al introducerii unor medicamente noi şi/sau a unor indicaţii terapeutice noi;

    e) evaluează necesarul şi costurile terapeutice la nivel naţional şi pentru fiecare judeţ pe baza informaţiilor furnizate de CNLAS (număr de pacienţi aflaţi în tratament, scheme terapeutice, pacienţi eligibili aflaţi în aşteptare etc.);

    f) fundamentează decizii în vederea asigurării finanţării corespunzătoare, cu încadrarea în bugetul alocat, pe care le înaintează preşedintelui CNAS spre aprobare. Transmite deciziile aprobate de preşedintele CNAS direcţiilor de specialitate din cadrul CNAS, caselor de asigurări de sănătate şi CNLAS;

    g) analizează noile scheme de tratament aprobate de CNLAS, verifică încadrarea acestora în bugetul alocat subprogramului şi informează preşedintele CNAS asupra acestor modificări, inclusiv asupra celor ce implică creşteri bugetare;

    h) analizează impactul asupra bugetului subprogramului în urma introducerii în lista de medicamente ce se eliberează în cadrul subprogramului a unor medicamente noi;

    i) analizează stocurile raportate la nivelul CNAS;

    j) face propuneri pentru procedurile de raportare lunară în vederea monitorizării cantitativ-valorice a medicamentelor eliberate;

    k) analizează lunar, trimestrial şi anual indicatorii raportaţi la nivelul CNAS;

    l) colaborează cu CNLAS la fundamentarea solicitării de finanţare anuală a subprogramului pentru fiecare unitate sanitară, pe care o înaintează preşedintelui CNAS;

    m) elaborează circuitul documentelor care să asigure funcţionarea adecvată a Comisiei.

    2. În vederea îndeplinirii atribuţiilor sale, Comisia va avea întâlniri lunare şi, după caz, întâlniri extraordinare, la convocarea preşedintelui Comisiei sau a preşedintelui CNAS.

    3. Circuitul informaţiei şi al documentelor va fi asigurat de secretarul Comisiei.

